Document ID: 32006R0341

KOMMISSIONENS FORORDNING (EF) Nr. 341/2006
af 24. februar 2006
om specifikation af ad hoc-modulet for 2007 om arbejdsulykker og arbejdsbetingede sundhedsproblemer, der er omhandlet i Rådets forordning (EF) nr. 577/98, og om ændring af forordning (EF) nr. 384/2005
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 577/98 af 9. marts 1998 om gennemførelse af en stikprøveundersøgelse vedrørende arbejdsstyrken i Fællesskabet (1), særlig artikel 4, stk. 2, og
ud fra følgende betragtninger:
(1)
Kommissionens forordning (EF) nr. 384/2005 af 7. marts 2005 om vedtagelse af programmet med ad hoc-moduler for perioden 2007-2009 til brug for den stikprøveundersøgelse vedrørende arbejdsstyrken, som er omhandlet i Rådets forordning (EF) nr. 577/98 (2) indeholder et ad hoc-modul om arbejdsulykker og arbejdsbetingede sundhedsproblemer.
(2)
I Rådets resolution 2002/C 161/01 af 3. juni 2002 om en ny fællesskabsstrategi for sundhed og sikkerhed på arbejdspladsen (2002-2006) (3) opfordres Kommissionen og medlemsstaterne til at intensivere det igangværende arbejde med harmonisering af statistikkerne over erhvervsulykker og -sygdomme med det formål at skaffe sammenlignelige oplysninger, som gør det muligt at foretage en objektiv evaluering af virkningen og effektiviteten af de foranstaltninger, der vedtages som led i den nye fællesskabsstrategi.
(3)
I henhold til Rådets direktiv 89/391/EØF af 12. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet (4) skal arbejdsgivere føre en liste over arbejdsulykker, der for arbejdstageren har medført arbejdsudygtighed i mere end tre arbejdsdage, og til brug for den kompetente myndighed og i overensstemmelse med national lovgivning og/eller praksis udarbejde rapporter om de arbejdsulykker, der har ramt arbejdstagerne. I Kommissionens henstilling 2003/670/EF af 19. september 2003 om den europæiske liste over erhvervssygdomme (5) henstillede Kommissionen til medlemsstaterne, at de sørger for, at alle tilfælde af erhvervssygdomme anmeldes, og at de gradvis bringer deres statistikker over erhvervssygdomme i overensstemmelse med den europæiske liste og med det igangværende arbejde med systemet til harmonisering af de europæiske statistikker over erhvervssygdomme. I Kommissionens meddelelse af 11. marts 2002 om en ny fællesskabsstrategi for sundhed og sikkerhed på arbejdspladsen 2002-2006 (6) understreges det, at statistikkerne ikke kun bør omfatte anerkendte erhvervsulykker og -sygdomme og disses årsager og følger, men også tilvejebringe kvantificerede oplysninger om de faktorer, som er knyttet til arbejdsmiljøet, og som kan forårsage disse ulykker og sygdomme. De statistiske data bør også omfatte nyere fænomener som f.eks. stressbetingede lidelser og knogle- og muskellidelser.
(4)
Det er også nødvendigt at opdatere specifikationen af stikprøven i afsnit 1 i bilaget til forordning (EF) nr. 384/2005 for at sikre, at stikprøven i ad hoc-modulet er så relevant som muligt.
(5)
Foranstaltningerne i denne forordning er i overensstemmelse med udtalelse fra Udvalget for det Statistiske Program -
UDSTEDT FØLGENDE FORORDNING:
Artikel 1
Den detaljerede liste over de oplysninger, der skal indsamles i 2007 til ad hoc-modulet om arbejdsulykker og arbejdsbetingede sundhedsproblemer til brug for afsnit 1 i bilaget til forordning (EF) nr. 384/2005, er indeholdt i bilaget til nærværende forordning.
Artikel 2
I afsnit 1 i bilaget til forordning (EF) nr. 384/2005 erstattes punktet »Stikprøve« af følgende:
»Stikprøve: Målaldersgruppen i stikprøven til dette modul er personer i alderen 15 år og derover.«
Artikel 3
Denne forordning træder i kraft på syvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 24. februar 2006.

Labels: 9
19